Rådhuspladsen - Rådhuspladsen er neonlys i natten, billygter i den våde asfalt og farverige lysaviser på tagene. De fleste færdes der, når dankortene skal rødgløde, festtøjet skal luftes, eller toget skal udskiftes med en bus eller omvendt. Men de færreste bor der. Derfor er det alles plads og ingens plads på samme tid. Rådhuspladsen rummer alt fra aftenstemning og farverigt lys til trafik og transit. Alt det suges med ned under jorden til den nye metrostation, hvor væggene er beklædt med mørkt glas, så lyset reflekteres og giver et levende spil, der i de sene nattetimer leder tankerne hen på en rolig, funklende stjernehimmel. Men Rådhuspladsen er også et inferno af trafik og begivenheder, som glasvæggene vil gengive, når store passagermængder færdes i Metroen. Her vil passagerenes bevægelser og tøjfarver spejles i glasset og give fornemmelse af Rådhuspladsens anden side, nemlig aktivitet, byliv og puls.